綠色和平台灣文化廣播電台 - 原來中華民國是虛擬的！
原來中華民國是虛擬的！
十二月初三，國立台北教育大學李筱峰教授，佇伊的面冊頂面傳一張教育部函文的相片，頂面講「依據中華民國憲法，目前我國首都應該是南京。」李教授痛批：馬政府起siáu，koh beh叫台灣學生kah in做夥起siáu。其實，李教授若瞭解中華民國根本就是虛擬的，伊tio̍h bē hiah呢受氣。
「憲法」是一個國家的根本大法，《中華民國憲法》第一條講：「中華民國基於三民主義，為民有民治民享之民主共和國。」亂講，咱干單the̍h三民主義的民生主義來講tio̍h好，民生主義上重要的兩個主張：第一是土地問題，孫文主張都市平均地權，漲價歸公；第二是資本問題，孫文主張節制私人資本，發展國家資本。M̄是tó一項做無夠，中華民國政府佇台灣所做的，大學畢業生一個月薪水兩萬二、八百年薪水才買會起台北一間兩億的厝，台灣人貧富差距hiah大，拄拄kah孫文的主張的顚倒頭行。可見《中華民國憲法》根本是一部虛擬的憲法。
教育部的公文講「依據中華民國憲法，目前我國首都應該是南京。」事實上，《中華民國憲法》第四條有寫「中華民國領土，依其固有之疆域。」固有領土指啥物所在？siáng知。第六條有寫「中華民國國旗定為紅地，左上角青天白日。」但是無一條寫tio̍h中華民國首都是南京，可見寫虛擬公文的教育部是一個虛擬的部。行政院內底猶有一個虛擬的部會叫作「蒙藏委員會」，講是管蒙古kah西藏。蒙古？Tī 1924年就獨立的「蒙古」hit-ê聯合國會員國，講是連聯合國會員國都m̄是的「中華民國」所管的？m̄驚笑破人的嘴！chit兩個部會所屬的中華民國政府當然mā是虛擬的政府。講「中華民國國都定佇南京。」chit句話無寫佇《中華民國憲法》，是寫佇《五五憲草》內底。《五五憲草》是民國二五年（1936）憲法起草委員會所制定的。第四條有寫中華民國領土包括偌濟所在。內底那會無台灣咧？真失禮，hit陣的台灣是大日本帝國的領土，kah中華民國一點仔關係都無。
看電視報氣象的人比chia比hia，連鞭高氣壓ùi chit旁徙過hit旁，低氣壓ùi hit旁徙來chit旁，看伊比kah誠súi氣，事實上氣象主播比來比去的是一塊啥物都無的藍色板，咱佇電視所看tio̍h的各種精彩的畫面，其實攏是導播key佇板面hō͘咱看的，he叫作「虛擬攝影」。仝款的道理，中華民國政府佇一塊啥物碗糕mā無的藍色板面，比腳畫手講啥物《中華民國憲法》、講啥物『中華民國首都是南京』、講啥物「咱攏是黃帝的子孫」、講啥物「核能發電廠若是危機失控的時、會tàng摧毀核電廠」，原來攏是虛擬的。虛擬的中華民國政府，叫咱tio̍h活kah比真實的世界koh khah真實。實在真可惡！